Diari Oficial de la Generalitat Valenciana


Sumari del DOGV 8047, del 24-05-2017 (2017/4292)

RESOLUCIÓ de 5 de maig de 2017, de la directora general de Justícia, per la qual es resol inscriure la modificació dels Estatuts del Consell General de Col·legis d'Administradors de Finques de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8047

Data del DOGV
:   24-05-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4292


Data del document
:   05-05-2017

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 5 de maig de 2017, de la directora general de Justícia, per la qual es resol inscriure la modificació dels Estatuts del Consell General de Col·legis d'Administradors de Finques de la Comunitat Valenciana. [2017/4292]  
Vist l'expedient de modificació estatutària instruït a instàncies del Consell General de Col·legis d'Administradors de Finques de la Comunitat Valenciana, inscrit amb el número 7 de la Secció Segona del Registre de Col·legis Professionals i de Consells Valencians Professionals de la Comunitat Valenciana, en què se sol·licita la inscripció de la seua modificació estatutària en el dit registre, atenent als següents  
  
  
Fets  
  
Primer. El president del Consell General de Col·legis d'Administradors de Finques de la Comunitat Valenciana va presentar, en data 24 d'abril de 2015, sol·licitud d'inscripció de la modificació dels Estatuts del Consell General de Col·legis d'Administradors de Finques de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. Advertida errada en la sol·licitud formulada, pel Servei d'Entitats Jurídiques, en data 19 de juny de 2015, es va sol·licitar al Consell l'esmena de la petició inicial.  
Tercer. Amb data 30 de juliol de 2015, pel president del Consell General de Col·legis d'Administradors de Finques de la Comunitat Valenciana, es va presentar nova documentació en relació amb la sol·licitud d'inscripció de la modificació dels Estatuts del Consell General de Col·legis d'Administradors de Finques de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana, instant de nou la inscripció dels esmentats Estatuts.  
Quart. Amb data 10 de febrer de 2016, el Servei d'Entitats Jurídiques va remetre ofici al Consell, en constatar-se que la sol·licitud formulada implicava un canvi en la denominació del Consell, qüestió aquesta que no es trobava inclosa en el certificat de l'acord aportat junt amb la sol·licitud inicialment presentada.  
Cinqué. Amb data 29 d'abril de 2016, el president del Consell General de Col·legis d'Administradors de Finques de la Comunitat Valenciana, va presentar nou escrit, en relació amb la sol·licitud d'inscripció de la modificació dels Estatuts del Consell General de Col·legis d'Administradors de Finques de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana, incloent-hi un certificat de l'acord adoptat l'11 de març de 2016, del secretari del col·legi, amb el vistiplau del president, de 20 d'abril de 2016, pel qual s'acordava per unanimitat deixar sense efecte la sol·licitud de modificació dels Estatuts, quant al canvi de denominació del Consell, sol·licitant la continuació de l'expedient, respecte de la resta de modificacions estatutàries.  
  
Sisé. Amb data 24 d'octubre de 2016, el Servei d'Entitats Jurídiques va remetre ofici al Consell General de Col·legis d'Administradors de Finques de la Comunitat Valenciana, efectuant observacions prèvies a la pràctica del control de legalitat dels Estatuts, advertint alguns inconvenients quant als Estatuts presentats i concedint el termini d'un mes per a formular al·legacions o les esmenes corresponents.  
  
Seté. Amb data 13 de desembre de 2016, el president del Consell General de Col·legis d'Administradors de Finques de la Comunitat Valenciana, va presentar nou escrit, en relació amb la sol·licitud d'inscripció de la modificació dels Estatuts del Consell General de Col·legis d'Administradors de Finques de la Comunitat Valenciana en el Registre de Col·legis Professionals i de Consells Valencians de Col·legis Professionals de la Comunitat Valenciana, com a contestació a l'ofici de requeriment del Servei d'Entitats Jurídiques de 24 d'octubre de 2016.  
Huité. La modificació al text estatutari va ser aprovada per la Junta General Extraordinària de 13 de febrer de 2015 i 15 de novembre 2016, segons els certificats expedits el dia 15 d'abril de 2015 i 7 de desembre de 2016, respectivament, pel secretari del Col·legi, amb el vistiplau del president.  
S'adjunten al present text els Estatuts del Consell General de Col·legis d'Administradors de Finques a la Comunitat Valenciana.  
  
Fonaments de dret  
  
Primer. La modificació estatutària respecta totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana, i pels propis Estatuts del Col·legi.  
Segon. La modificació estatutària ha sigut aprovada amb els requisits i formalitats previstos en l'article esmentat i en els propis Estatuts del Consell.  
Tercer. L'expedient ha sigut tramitat pel Servei d'Entitats Jurídiques, adscrit a la Direcció General de Justícia de la Conselleria de Justícia, Administració Pública, Reformes Democràtiques i Llibertats Públiques, competent perquè així ho disposa l'article 6.1 de l'esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, i pel Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques.  
  
Vistos l'article 36 de la Constitució i l'article 49.1.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última; i la resta de disposicions complementàries de pertinent aplicació, es dicta la següent resolució:  
  
Primer  
Inscriure la modificació estatutària del Consell General de Col·legis d'Administradors de Finques a la Comunitat Valenciana en el Registre de Col·legis Professionals i de Consells Valencians Professionals de la Comunitat Valenciana.  
  
Segon  
Publicar la present resolució en el Diari Oficial de la Generalitat Valenciana.  
  
Contra la present resolució, que posa fi a la via administrativa, es podrà interposar, potestativament, un recurs de reposició davant el mateix òrgan que ha dictat l'acte, en el termini d'un mes comptat des de l'endemà de la notificació, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació. Tot això, de conformitat amb el que estableixen els articles 123 i 124 de la Llei 39/2015, d'1 d'octubre, del Procediment Administratiu Comú de les Administracions Públiques, i els articles 10, 14, i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que s'hi considere oportuna.  
  
  
València, 5 de maig de 2017.- La directora general de Justícia: Verónica López Ramón.  
  
  
  
Estatuts del Consell General de Col·legis d'Administradors de Finques a la Comunitat Valenciana  
  
CAPÍTOL PRIMER  
Denominació, àmbit i adreça  
  
Article 1  
El Consell General de Col·legis d'Administradors de Finques a la Comunitat Valenciana és una corporació de dret públic, emparada per la Llei 6/1997, de 4 de desembre, i reconeguda per l'Estat i la Comunitat Autònoma Valenciana, amb personalitat jurídica pròpia i plena capacitat d'obrar per al compliment dels seus fins.  
  
Article 2  
L'àmbit territorial del Consell comprèn exclusivament el de la Comunitat Valenciana, i s'hi integren els col·legis Territorials d'administradors de finques d'Alacant i València, comprenent aquest últim l'àmbit de les províncies de València i Castelló.  
  
Article 3  
La seu social del Consell rau indistintament a València, plaça de Crespins, 3, i a Alacant, carrer de Sant Ferran, 12, sense perjuí de possibles canvis, i tindran tots els efectes les notificacions cursades a qualsevol d'aquelles.  
  
CAPÍTOL SEGON  
Fins i funcions  
  
Article 4  
El Consell General de Col·legis d'Administradors de Finques a la Comunitat Valenciana és l'òrgan representatiu, consultiu, coordinador i executiu de les matèries de la seua competència.  
El Consell té els fins següents:  
a) Representar la professió en l'àmbit autonòmic.  
b) Coordinar l'actuació dels col·legis integrats en aquell.  
c) Relacionar-se amb les institucions valencianes, en particular amb el Govern Valencià de la Generalitat, per a la mútua col·laboració i enteniment amb aquelles, i la millor satisfacció dels interessos socials.  
  
d) Proposar, col·laborar i participar en les qüestions relatives al sector immobiliari que vagen en benefici de la societat valenciana.  
e) Col·laborar en matèria de mediació i arbitratge i, si és el cas, establir sistemes alternatius de resolució de conflictes a nivell autonòmic, com ara l'arbitratge o la mediació, especialment en matèria immobiliària, i tant per als col·legiats com per a terceres persones que el sol·liciten i, en particular, a fi de resoldre les discrepàncies sorgides o que puguen sorgir, sobre el compliment de les obligacions dimanants dels treballs realitzats pels col·legiats en l'exercici de la seua professió. I amb tal objecte, constituir els corresponents tribunals d'arbitratge de la Llei 60/2003, de 23 de desembre, d'Arbitratge, o centres que administren els arbitratges i mediacions esmentats, per acord del Consell a proposta dels col·legis que l'integren.  
f) Tots els altres fins que puguen ser-li atribuïts per la llei, els seus estatuts o reglaments.  
  
Article 5  
Corresponen al Consell les funcions següents:  
a) Elaborar, aprovar i modificar els seus estatuts i reglaments, sense perjuí de la legislació bàsica de l'Estat i de l'específica autonòmica de la Comunitat Valenciana, amb audiència prèvia dels col·legis integrats.  
  
b) Resoldre, en via administrativa, els recursos que s'interposen contra els actes i acords dels col·legis territorials.  
c) Aprovar els seus pressupostos i comptes.  
d) Informar quan legalment escaiga, sense caràcter vinculant, sobre els projectes de normes del Govern valencià que afecten els col·legis professionals o la professió dels administradors de finques.  
  
e) Fomentar, crear i organitzar serveis i activitats culturals, socials, per a la major ocupació i millor desenvolupament de la professió, editar publicacions i fullets i totes les altres activitats que s'estimen adequades d'aquesta o pareguda naturalesa, en benefici dels col·legiats.  
f) Subscriure acords amb les administracions públiques, entitats o institucions que corresponga, sobre matèries pròpies de la seua competència.  
g) Dirimir els conflictes que se susciten entre els col·legis integrats, sense perjuí de l'ulterior recurs contenciós administratiu.  
h) Elaborar les normes deontològiques comunes a la professió, així com les que regulen la publicitat professional, que només podrà ser limitada quan siga atemptatòria als principis ètics o deontològics.  
i) Emetre el seu informe en els casos de fusió, absorció, segregació i dissolució dels col·legis.  
j) Les altres funcions orientades a promoure o beneficiar els interessos de la professió o de la societat, o les que vinguen establides per la legislació aplicable.  
  
CAPÍTOL TERCER  
Òrgans de govern. Elecció càrrecs  
  
Article 6  
1. Al Consell, com a òrgan sobirà, li corresponen totes les atribucions, i la seua estructura interna i funcionament hauran de ser democràtics.  
El Consell estarà compost pels presidents dels col·legis integrats, com a representants nats, i, a més, per un nombre de membres en funció dels col·legiats inscrits en cadascun, a raó d'un representant per cada 200 col·legiats o fracció igual o superior a 100.  
  
2. Cada col·legi designarà els seus propis representants, per mitjà de votació secreta, en la qual seran electors tots els membres de la Junta de Govern, siguen o no exercents, i elegibles els propis electors, excepte el president.  
3. Les candidatures a representants dels col·legis podran presentar-se per escrit, amb tres dies d'antelació si més no al dia assenyalat per a l'elecció, que haurà de celebrar-se en Junta de Govern, degudament convocada, i en l'ordre del dia de les quals figurarà un punt relatiu a l'elecció.  
4. El Consell estarà compost pel president, el vicepresident, el secretari, i el tresorer, sent-ne consellers els altres representants dels col·legis integrats segons el nombre de col·legiats de cadascun.  
5. El Consell triarà d'entre els seus membres al president, vicepresident, secretari i tresorer, el mandat dels quals tindrà una durada de sis anys.  
El procés electoral per a la designació d'aquests càrrecs s'acomodarà a allò que s'ha establit per a l'elecció dels representants dels col·legis.  
  
El Consell es renovarà parcialment cada tres anys, per l'ordre següent: primera renovació: vicepresident, secretari i 50 % dels consellers, que seran els càrrecs que isquen en la primera elecció; en segona renovació president, tresorer i la resta de consellers.  
6. Sense perjuí que, democràticament, ostenten els càrrecs els que obtinguen nombre més gran de vots, els col·legis integrats procuraran establir un sistema de rotació perquè es produïsca una alternança en l'exercici dels càrrecs electius anteriors.  
  
Article 7  
1. Les reunions del Consell poden ser ordinàries o extraordinàries, i hauran de convocar-se per escrit, amb indicació de l'ordre del dia dels assumptes a tractar, amb almenys deu dies d'antelació, excepte en casos d'urgència, en què podrà reduir-se el termini a juí del president.  
Es reunirà obligatòriament amb caràcter ordinari una vegada a l'any, dins del primer trimestre, i es podran incloure en l'ordre del dia tots els assumptes que s'estimen convenients i, necessàriament, els punts relatius a l'aprovació de comptes de l'exercici anterior, els pressupostos de l'any corrent i la gestió del Consell, així com un apartat per a precs, preguntes i proposicions.  
Els presidents, per si sols, i conjuntament la totalitat de la resta dels representants d'algun dels col·legis components del Consell, podran addicionar la inclusió d'altres qüestions en l'ordre del dia, fent la petició per escrit, que haurà de presentar-se amb almenys quatre dies d'antelació a la data de la reunió.  
2. Les juntes extraordinàries seran celebrades a petició del president o del 25 per 100 dels membres del Consell. En aquest últim cas, hauran de celebrar-se dins del termini de 20 dies i només podran tractar-se les qüestions proposades pels peticionaris.  
3. L'aprovació i modificació dels Estatuts, com l'adquisició, venda o gravamen de béns immobles, haurà de ser adoptada per una majoria que represente les tres quartes parts dels membres assistents.  
  
4. Els membres del Consell només podran delegar la seua representació i vot en favor d'un altre membre de la Junta de Govern del seu Col·legi.  
5. Els acords del Consell s'adoptaran per majoria simple de vots, llevat que els estatuts prevegen una altra majoria diferent, corresponent a cada membre del Consell un vot.  
  
Article 8  
1. El president ostenta la representació del Consell en totes les seues relacions amb l'administració, autoritats, tribunals i corporacions, públiques o privades, i li correspon promoure i coordinar les tasques encaminades al millor compliment i obtenció dels fins del Consell.  
  
A més, tindrà les facultats següents:  
a) Vetlar per la legalitat dels actes i acords del Consell.  
b) Convocar, presidir i dirigir les reunions del Consell, decidint amb vot de qualitat els empats, després d'haver fet ús del seu vot en propietat.  
c) Firmar tots els documents públics o privats que comporten la representació del Consell i les actes de les seues reunions.  
d) Representar el Consell en juí i fora d'aquest, davant qualsevol classe d'autoritats i tribunals, podent atorgar poders de representació amb totes les facultats, sense excepció.  
e) Ordenar els pagaments i autoritzar l'ingrés i retirada de fons dels comptes corrents, unint la seua firma a la del tresorer o secretari.  
f) Omplir qualsevol altre acord o funció encomanat pel Consell.  
  
2. El vicepresident suplirà el president en els casos d'absència, malaltia o vacant, i alhora exercirà les activitats i funcions que expressament li delegue el president.  
3. El secretari tindrà les comeses següents:  
a) Redactar, firmar i remetre les citacions per a tots els actes del Consell, segons les instruccions del president.  
b) Redactar i firmar les actes de les reunions del Consell, amb el vistiplau del president, i portar al dia el seu corresponent llibre.  
  
c) Portar i firmar la correspondència i rebre les comunicacions, de les que donarà compte a qui escaiga.  
d) Autoritzar amb la seua firma, conjuntament amb el president o tresorer, la retirada de fons dels comptes bancaris.  
e) Expedir, amb el vistiplau del president, els certificats que siguen procedents.  
f) Redactar la Memòria d'activitats i custodiar la documentació del Consell.  
g) En general l'organització administrativa del Consell.  
4. Correspon al tresorer:  
a) Recaptar i custodiar, sota la seua responsabilitat, els fons del Consell.  
b) Portar els llibres comptables que corresponguen, conservant els justificants d'ingressos i despeses.  
c) Formalitzar periòdicament els comptes d'ingressos i despeses, així com els pressupostos, per a sotmetre'ls a l'aprovació del Consell.  
d) Retirar fons dels comptes bancaris, firmant junt amb el president o secretari.  
5. Els consellers que no ostenten càrrecs, supliran als titulars en els casos d'absència, vacant o malaltia, començant pel de major edat, excepte el secretari, que serà suplit pel representant més jove.  
  
Així mateix, desenvoluparan les funcions especials que poguera determinar el Consell o el president.  
  
Article 9  
Els membres del Consell cessaran en els seus càrrecs per alguna de les causes següents:  
a) Defunció o renúncia de l'interessat.  
b) Pèrdua dels requisits per a exercir el càrrec.  
c) Fi del termini per al que van ser designats.  
d) Falta injustificada d'assistència a les reunions del Consell en tres sessions consecutives o cinc alternes en el període del mandat.  
e) El vot de censura favorable de les tres quartes parts dels consellers assistents en votació personal, secreta i indelegable.  
f) Revocació de la seua designació com a representant del seu Col·legi.  
  
CAPÍTOL QUART  
Normes deontològiques. Responsabilitats  
  
Article 10  
1. Les presents normes s'encaminen a conformar l'actitud dels administradors de finques en l'exercici de la seua activitat com a tals i constitueix el seu codi moral professional en les seues relacions amb els seus clients, companys i Col·legi, sent exigible el seu compliment a tots els administradors de finques integrats en els col·legis valencians.  
  
2. Amb independència de la tècnica professional, l'administrador de finques ha d'exercir la seua activitat, d'essencial caràcter humanista, amb una conducta moral professional impecable, subjecte als imperatius de la bona fe, la confiança, el respecte i la responsabilitat, anteposant els legítims interessos que tinga encomanats a qualsevol altre, conjugant en l'exercici professional la ciència amb la consciència.  
3. En el desenvolupament de la seua activitat professional, l'administrador de finques ve obligat a actuar aplicant la tècnica professional relativa al cas, per al que atendrà al seu permanent i adequada formació per mitjà de l'estudi i coneixement de les matèries, doctrines i experiències imprescindibles per al correcte exercici professional.  
4. Independentment de l'actuació tècnica, l'administrador de finques acomodarà la seua actitud professional a les normes ètiques i morals, i a la realitat social; i en qualsevol cas tindrà present l'actuació en consciència, aplicant lliure i raonablement les solucions més adequades a la moral usual i més respectuosa per als interessos individuals i socials, i qualssevol altres que tinguera encomanats.  
5. L'administrador de finques ha de respectar el principi de la probitat professional, i les seues actuacions estaran basades en la rectitud, la integritat i l'honestedat, conformant una actitud i conducta ordenada i sense tatxa, que no minve l'honor i dignitat professionals.  
6. En la seua actuació, l'administrador de finques ha de rebutjar qualsevol pressió o ingerència alienes que puga limitar la seua llibertat professional i procurar beneficis injustos a uns clients, en perjuí d'altres.  
7. L'exercici professional ha de ser prestat pel titular, sense perjuí de les col·laboracions i ajudes administratives o d'una altra classe precises per al bon funcionament del seu despatx. Cap administrador de finques no ha de permetre que s'use el seu nom o serveis professionals siga com siga que faça possible la pràctica professional, a persones que no hi estiguen legalment autoritzades.  
8. L'administrador de finques ve obligat a respectar escrupolosament les normes col·legials, evitant qualsevol tipus d'actuació deslleial.  
  
  
Article 11  
1. La relació dels administradors de finques amb els seus clients ha de desenvolupar-se davall els principis bàsics de la confiança i la bona fe.  
2. En l'exercici de la seua comesa professional, l'administrador de finques serà diligent, executant puntualment els treballs adequats en cada moment, del millor mode possible, segons la naturalesa del cas i les instruccions que poguera haver rebut; ha de guardar secret de les informacions que, de tota manera, arribe al seu coneixement amb motiu de l'encàrrec professional, encara després d'acabat aquest; ve obligat a donar compte de les seues operacions en els béns que li hagen sigut encomanats professionalment, i a practicar les liquidacions i abonar els saldos puntualment en els períodes convinguts.  
3. En l'administració de comunitats, l'administrador de finques procurarà mantindre la millor relació i convivència entre els propietaris, esgotant per a això les gestions i solucions amistoses, evitant quan siga possible l'aplicació d'altres mesures.  
4. Quan l'administrador de finques cesse en la prestació dels seus serveis professionals, per revocació o renúncia, haurà de fer entrega immediata al client de la documentació que obrara en el seu poder, practicar la liquidació i abonar o percebre els saldos que pertoquen, si és el cas.  
  
Article 12  
1. Les relacions de qualsevol classe entre administradors de finques han de desenvolupar-se amb respecte i cortesia, prestant-se les màximes facilitats per al compliment d'obligacions professionals.  
2. Els administradors de finques estan obligats a facilitar-se mútua informació general, sempre que no afecte el secret professional, i a prestar-se ajuda i col·laboració.  
  
Article 13  
1. Els administradors de finques estan obligats a col·laborar i prestar ajuda al seu col·legi; a complir els acords que dicte en matèria de la seua competència i a contribuir econòmicament al seu sosteniment.  
2. Ha de constituir un honor acceptar els càrrecs per als que fóra designat o triat, realitzar les comeses que se li encarreguen i prendre part activa en la vida col·legial, assistint als actes organitzats i proposant les qüestions que estime convenients per a l'interès general.  
3. Ha de comunicar a la Junta de Govern del seu col·legi els casos d'intrusisme, competència il·lícita o deslleial de què tinga notícia, aportant totes les dades i informació que li siguen sol·licitades, i en general comunicar totes les incidències o anomalies que puga trobar o tindre notícia en l'exercici de la professió.  
  
Article 14  
1. Els administradors de finques estaran subjectes a responsabilitat penal pels delictes i faltes en què incórreguen en el seu exercici professional, i a la civil quan per dol o negligència causen dany en els béns o interessos l'administració dels quals tinga encomanada, venint obligats en aquest cas a indemnitzar els perjuís ocasionats.  
2. Així mateix, serà aplicable als administradors de finques, el règim disciplinari establit pels col·legis.  
  
CAPÍTOL CINQUÉ  
Règim jurídic i la seua impugnació  
  
Article 15  
1. Els actes i resolucions del Consell General de Col·legis d'Administradors de Finques a la Comunitat Valenciana esgoten la via administrativa, podent ser impugnats davant l'ordre jurisdiccional contenciós administratiu en els termes, terminis i condicions establits en la Llei reguladora de la jurisdicció contenciosa administrativa. Tot això, sense perjuí que siguen susceptibles de ser recorreguts potestativament en reposició.  
2. Són nuls de ple dret els actes dels òrgans del Consell en què es donen algun dels supòsits següents: els manifestament contraris a la llei; els adoptats amb notòria incompetència; aquells el contingut dels quals siga impossible o constitutiu de delicte; els dictats prescindint totalment i absolutament del procediment legalment establit per a això, o de les normes que contenen les regles essencials per a la formació de la voluntat dels òrgans col·legials.  
3. Són anul·lables els actes que incórreguen en qualsevol infracció de l'ordenament jurídic, inclús la desviació de poder.  
4. Seran aplicables les prescripcions de la Llei 39/2015, d'1 d'octubre, del procediment comú de les administracions públiques, en allò no previst sobre aquesta matèria en els estatuts, en tot el que es refereix a l'exercici de potestats públiques.  
La resta d'activitats, es regirà pel dret privat.  
  
CAPÍTOL SISÉ  
Recursos econòmics  
  
Article 16  
1. Els recursos ordinaris del Consell estaran constituïts per:  
a) Les aportacions dels col·legis, que seran realitzades en proporció al nombre de col·legiats, segons el cens al dia 31 de desembre de cada any.  
b) Els rendiments o interessos dels béns del Consell.  
c) Qualsevol altre que fóra legalment escaient.  
2. Els recursos extraordinaris provindran de:  
a) Subvencions o donatius de qualsevol classe que es concedisquen al Consell.  
b) Qualsevol altre que escaiga legalment.  
  
CAPÍTOL SETÈ  
Relació amb el Consell General estatal  
  
Article 17  
El Consell General de Col·legis d'Administradors de Finques a la Comunitat Valenciana, sense perjuí de la seua exclusiva competència en les matèries que li són pròpies, es relacionarà amb el Consell General de Col·legis d'Administradors de Finques, d'acord amb les normes i estatuts d'aquest darrer.